La Protectora d’Animals de Burjassot organitza una nova recollida solidària
2025-07-24

La Societat Protectora d’Animals de Burjassot (SPAB) ha organitzat una nova recollida solidària, que tindrà lloc divendres que ve 18 de novembre. Amb aquesta nova activitat, els voluntaris i voluntàries de la SPAB sol·liciten la solidaritat i l’ajuda ciutadana davant la necessitat d’aliments i productes per als animals abandonats que la Protectora té al seu càrrec. En aquesta ocasió, la SPAB muntarà una taula solidària, amb informació i productes a la venda, al costat de TiendAnimal, establiment especialitzat en animals, situat al Parc Comercial Albán. La SPAB durà a terme la seua recollida solidària entre les 10 h i les 20 h.

Així, els voluntaris i voluntàries estaran, al llarg de la jornada, a les portes d’aquest establiment comercial per a recollir tots els productes amb què els clients vulguen col·laborar. Des de la SPAB anuncien que, sobretot, precisen de pinso, aliment humit per a gats, arena per a les necessitats dels felins, així com productes d’higiene i neteja. Col·laborar amb la SPAB en aquesta recollida solidària és senzill. N’hi ha prou amb acostar-se a TiendAnimal divendres que ve i, en el carro de la compra, incloure algun dels productes que necessita la SPAB i, una vegada s’haja passat per caixa, donar-los als voluntaris i voluntàries de la SPAB que allí es troben, els quals volen insistir que tota ajuda i col·laboració serà benvinguda.

D’altra banda, els Nadals s’acosten i amb ells l’esperat sorteig del 22 de desembre. Pensant en això, la SPAB ja està venent la seua loteria, que també podrà adquirir-se al llarg de la jornada.